અમદાવાદ મ્યુનિસિપલ કોર્પોરેશનમાં સામાન્ય લોકોનાં કામ ભારે રઝળપાટ પછી પણ ભાગ્યે જ થતાં હોય છે, તેમાં પણ ચૂંટણીના માહોલથી ઓકટોબર-નવેમ્બર એમ બે મહિના તો તંત્ર નાગરિકોથી વેંત છેટું જ રહ્યું હતું. ડિસેમ્બરની શરૂઆતમાં ચૂંટાયેલી પાંખ આવી તો પ્રજાના પ્રતિનિધિઓ સત્તાની સાઠમારીમાં પડ્યા. અધિકારીઓ કાર્નિવલમાં દોડ્યા, પણ હવે નાગરિકોનાં કામ થાય તેમ નથી! કેમ કે હવે ફ્લાવર શો, ૧૪ જાન્યુઆરી મકરસંક્રાંતિ ઉત્સવ ચાલશે! ત્યાર બાદ મ્યુનિ.ની વણજાર આવશે! કમિશનરનું ડ્રાફટ બજેટ, શાસક પક્ષનું રિવાઇઝ્ડ બજેટ, વીએસ હોસ્પિટલનું બજેટ, સ્કૂલબોર્ડનું બજેટ, એએમટીએસનું બજેટ, એમ.જે. લાઇબ્રેરીનું બજેટ અને છેલ્લે કોર્પોરેશનનું બજેટસત્ર…એટલે ફેબ્રુઆરી એન્ડિંગ સુધી સામાન્ય અમદાવાદીઓએ કોર્પોરેશન પાસે કામની આશા રાખવી નહીં… કોર્પોરેશનની લાઇન વ્યસ્ત આવશે! માર્ચથી જ તંત્ર- ચૂંટાયેલી પાંખ શહેરીજનો માટે જાગ્રત થશે.